‘તલવાર’ને મસ્ટ વૉચ ફિલ્મની કૅટેગરીમાં મૂકતું વધુ એક પરિબળ છે એની સુપર્બ સ્ટારકાસ્ટ અને તેમની પાસેથી લેવાયેલા લાજવાબ પર્ફોર્મન્સ. CID ઑફિસર તરીકે ઇરફાન જેટલો શાર્પ લાગે છે એટલો જ તે રમતિયાળ, ઠંડી ક્રૂરતાવાળો અને સાથોસાથ અત્યંત સંવેદનશીલ પણ લાગે છે. એક રેઢિયાળ પોલીસ-અધિકારી કેવો હોય એનું લાંબું વર્ણન કરવા કરતાં તમે આ ફિલ્મના ઍક્ટર ગજરાજ રાવને જોઈ લો એ પૂરતું છે. કોંકણા સેન શર્મા અને (શિપ ઑફ થિસિયસ તથા બ્યોમકેશ બક્ષી ફેમ) નીરજ કબિ પાસે રોનાધોના ટાઇપનો મેલોડ્રામા કરવાનો પૂરતો સ્કોપ હતો, પણ તેમની બૅલૅન્સ્ડ ઍક્ટિંગે ફિલ્મને લાઉડ બનતાં બચાવી લીધી છે. આ ઉપરાંત પ્રકાશ બેલાવાડી, સોહમ શાહ, અતુલ કુમાર, નોકર નેપાળી કમ્પાઉન્ડર કન્હૈયા બનતો સુમિત ગુલાટી બધા પર્ફેક્ટ છે. એકમાત્ર તબુ અહીં તદ્દન વેડફાઈ છે. બૅકગ્રાઉન્ડમાં બે ગીતો છે, બન્ને એકદમ હૉન્ટિંગ-ડરામણાં છે. અહીં ‘ઇજાઝત’ ફિલ્મ અને ‘મેરા કુછ સામાન..’ ગીતથી ગુલઝારને અંજલિ છે તો ચેતન ભગતનું નામ એવી રીતે છે જે સાંભળીને તે પોતેય કપાળ કૂટશે.